Oʻzbekiston Respublikasi banklarida buxgalteriya hisobini yuritish va buxgalteriya ishlarini tashkil qilish tartibi toʻgʻrisidagi yoʻriqnomaga oʻzgartirish va qoʻshimchalar kiritish haqida
(resolution, 2015-02-09)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi, “Banklar va bank faoliyati toʻgʻrisida”gi va “Buxgalteriya hisobi toʻgʻrisida”gi qonunlariga muvofiq Oʻzbekiston Respublikasi Markaziy banki Boshqaruvi qaror qiladi: 1. Oʻzbekiston Respublikasi Markaziy banki Boshqaruvining 2008-yil 3-maydagi 11/5-son qarori (roʻyxat raqami 1834, 2008-yil 11-iyul) (Oʻzbekiston Respublikasi qonun hujjatlari toʻplami, 2008-y., 28-son, 276-modda) bilan tasdiqlangan Oʻzbekiston Respublikasi banklarida buxgalteriya hisobini yuritish va buxgalteriya ishlarini tashkil qilish tartibi toʻgʻrisidagi yoʻriqnomaga ilovaga muvofiq oʻzgartirish va qoʻshimchalar kiritilsin. 2. Mazkur qaror rasmiy eʼlon qilingan kundan eʼtiboran kuchga kiradi. 1. 3-bandning ikkinchi xatboshisi quyidagi tahrirda bayon etilsin: “Banklar ushbu Yoʻriqnomada belgilangan qoidalar doirasida oʻzlarining ish xususiyatlarini hisobga olgan holda filial, minibank va boshqa shoxobchalar faoliyatida buxgalteriya hisobini aniq va toʻliq yuritilishi va ichki nazorat samaradorligini taʼminlash maqsadida hamda ularning daromad va xarajatlari hisobini toʻgʻri yuritish, moliyaviy va soliq hisobotlarini oʻz vaqtida tayyorlash va taqdim qilish hamda pul hisob-kitob hujjatlarini tikish va saqlash tartibotlarini belgilovchi ichki hisob siyosatini ishlab chiqishlari lozim.”. 2. 9 va 10-bandlar quyidagi tahrirda bayon etilsin: “9. Buxgalteriya apparati xodimlarining aniq vazifalari bosh buxgalter tomonidan belgilab beriladi va bank rahbari tomonidan tasdiqlanadi. 10. Masʼul ijrochi va nazoratchi buxgalterlar zimmasiga muayyan hisobvaraqlarni yuritish yoki alohida operatsiyalarni amalga oshirish ishlari yuklatiladi. Hisobvaraqlar bank ichki tartib qoidalari boʻyicha xodimlar oʻrtasida shunday taqsimlanadiki, bunda bitta xoʻjalik yurituvchi subyektning barcha depozit va ssuda hisobvaraqlari bitta buxgalteriya xodimiga biriktiriladi. Chet el valyutasida ochilgan hisobvaraqlar boshqa xodim tomonidan yuritilishi mumkin. Hisobvaraqlarni buxgalteriya xodimlari oʻrtasida taqsimlash va qayta taqsimlash kitobi qoʻlda yoki dasturiy ravishda bosh buxgalter tomonidan yuritiladi.”. 3. 11-band birinchi xatboshisining uchinchi jumlasi quyidagi tahrirda bayon etilsin: “Daftar varaqlari raqamlangan, bogʻlangan va bank muhri, bank rahbari hamda bosh buxgalterining imzolari bilan tasdiqlangan boʻlishi va bank rahbarining yozma farmoyishi bilan tayinlangan va qimmatliklar bilan operatsiyalar olib borishdan ozod etilgan shaxs tomonidan alohida kitobda roʻyxatga olinishi lozim.”. 4. 16-band quyidagi mazmundagi xatboshi bilan toʻldirilsin: “Front-ofis va Bek-ofis xodimlarining aniq vazifalari mos ravishda Front-ofis va Bek-ofis boshliqlari tomonidan belgilab beriladi va bank rahbari tomonidan tasdiqlanadi.”. 5. 18-band quyidagi tahrirda bayon etilsin: “18. Minibanklarda ish kuni bank ish kuni davomida amalga oshirilgan operatsiyalarga asos boʻlgan pul hisob-kitob hujjatlarini yakuniy nazoratdan oʻtkazish va kunlik buxgalteriya hujjatlari yigʻmajildiga tikish uchun bankka ish kuni tugamasdan oldin inkassatsiya xizmati orqali yetkazib berilgandan soʻng yakunlanadi.”. 6. 26 va 27-bandlar quyidagi tahrirda bayon etilsin: “26. Banklarda barcha operatsiyalar Oʻzbekiston Respublikasi Markaziy banki tomonidan belgilangan shakldagi pul hisob-kitob hujjatlarining qogʻoz hamda elektron shakllari asosida amalga oshiriladi va buxgalteriya hisobida qayd etiladi. 27. Pul hisob-kitob hujjatlari, shuningdek Bank hisobvaragʻi shartnomasida koʻzda tutilgan boshqa hujjatlar bank tomonidan faqat mijozning bankka taqdim qilgan muhr va imzo qoʻyilgan varaqchada koʻrsatilgan shaxslar yoki mijozning vakil qilingan shaxsidan ishonchnoma asosida qabul qilinadi.”. 7. 31, 32, 33, 74 va 125-bandlar oʻz kuchini yoʻqotgan deb topilsin. 8. 48-band quyidagi tahrirda bayon etilsin: “48. Kirim va chiqim kassa jurnallari kompyuter texnikasi yordamida shakllantirilib, uning rekvizitlari qoʻlda toʻldiriladi. Unda sana, mijozning hisobvaraq raqami, kirim va chiqim hujjatining raqami, hisobot ramzi hamda uning summasi koʻrsatilishi lozim. Kirim va chiqim kassa jurnallari bank amaliyot kuni davomida kompyuterda yuritilganda, ular kun yakunida qogʻozga chop etiladi hamda dastlabki nazoratdan oʻtkazgan Front-ofis xodimi yoki masʼul ijrochi, kirim yoki chiqim kassirlari hamda kassa mudiri tomonidan imzolanadi. Kirim va chiqim kassa jurnallarining shakli mazkur Yoʻriqnomaning 4-ilovasida keltirilgan.”. 9. 57-bandning ikkinchi xatboshisi chiqarib tashlansin. 10. 60-bandning ikkinchi xatboshisidagi ikkinchi jumla chiqarib tashlansin. 11. 67-band quyidagi mazmundagi xatboshi bilan toʻldirilsin: “Bunda, yakuniy nazorat xizmati xodimiga topshirilayotgan kunlik yigʻmajild raqamlangan va broshyuralanib tikilgan boʻlishi shart.”. 12. 68-bandning ikkinchi jumlasi chiqarib tashlansin. 13. 70-band quyidagi mazmundagi xatboshi bilan toʻldirilsin: “Yakuniy nazorat tekshiruvlari natijalari alohida yigʻmajildga tikilishi lozim.”. 14. 73-bandning ikkinchi xatboshisi chiqarib tashlansin. 15. 79-bandning birinchi xatboshisi quyidagi tahrirda bayon etilsin: “Agar hisobvaraq egasi bank plastik kartochkasi va naqd pul cheki yoʻqolgani yoki oʻgʻirlangani haqida bankka xabar bergunga qadar, mazkur bank plastik kartasi va cheklar boʻyicha mablagʻlar toʻlab yuborilgan boʻlsa, bu toʻlov uchun bank javob bermaydi.”. 16. 123-band quyidagi tahrirda bayon etilsin: “123. Mijozlarning shaxsiy hisobvaraqlari boshlangʻich hujjatlar asosida dasturiy yoʻl bilan tayyorlanadi. Mijozga berish uchun shaxsiy hisobvaraqdan koʻchirma bir nusxada chop etiladi va u mijozning hisobvaragʻidan amalga oshirilgan operatsiyalarni bank tomonidan tasdiqlovchi hujjat boʻlib xizmat qiladi. Ushbu koʻchirma mijoz bilan kelishilgan tartibda uning bankka taqdim qilgan muhr va imzo qoʻyilgan varaqchada koʻrsatilgan shaxslari yoki mijozning ishonchnomasi asosida vakil qilingan shaxs tomonidan olinadi. Shaxsiy hisobvaraqlardan koʻchirmalar integrallashgan avtomatlashtirilgan bank tizimida tayyorlanadi, ular mijozlarga berilayotganda mazkur mijozga xizmat koʻrsatuvchi masʼul ijrochi buxgalter (Front-ofis xodimi) imzosi va unga biriktirilgan bank shtampi bilan rasmiylashtiriladi. Banklar uchun shaxsiy hisobvaraqlar toʻgʻrisidagi maʼlumotlar zarur boʻlgan hollarda integrallashgan avtomatlashtirilgan bank tizimining elektron maʼlumotnomalar yagona bazasidagi maʼlumotlardan foydalaniladi.”. 17. 157-bandda: yettinchi va sakkizinchi xatboshilar quyidagi tahrirda bayon etilsin: “kunlik balans hisoboti. Kunlik buxgalteriya jurnali elektron koʻrinishda oʻrnatilgan tartibda saqlanadi va zarur hollarda hujjatlar roʻyxati kunlik buxgalteriya jurnalining tegishli qismidan dasturiy yoʻl bilan olinadi.”; toʻqqizinchi xatboshi chiqarib tashlansin. 18. Yoʻriqnomaning 6-ilovasi mazkur oʻzgartirish va qoʻshimchalarning ilovasiga muvofiq tahrirda bayon etilsin. Har bir varaq oxirida mazkur varaqdagi hujjatlar soni, mazkur varaq boʻyicha toʻlov hujjatlarining umumiy summasi, bank rahbari hamda bosh buxgalteri imzosi boʻlishi kerak. Mazkur dasturiy majmua orqali amalga oshirilgan toʻlov hujjatlari shakli oxirida hujjatlarning umumiy soni, umumiy summa, bank rahbari va bosh buxgalteri imzosi boʻlishi lozim.”.